A tous ceus qui ces presentes lettres verront: Je Gautiers de S. Denis, chevalier et sire de Juilly, salut en notre Seigneur. Je fais à savoir à tous que je tieng et tenré et fere tenir à ma femme et à Jehennot mon filz et à tous mes hoirs, à tousjours fermement, la pes et l’acordance tele comme messires li évesques d’Auceurre a fete et accordée de moi et de messire Renaut de Mintri chevalier, mon neveu, et promet en bonne foi que l’ordenance tele comme il l’envoyera scellée de son scel je tenré et garderé à tous jors fermement sans rappeller de moi ne de mes hoirs. Et por ce que ceste chose soi ferme et estable, je et ma femme Helissent avons scellé ces presentes lettres de nos sceaux. Ce fu fet l’an de l’Incarnation de notre Seigneur mil et deux cens et soissante neuf, le diemenche devant la Nativité S. Jean-Baptiste.